รู้ยัง! แอร์เอเชียย้ายเคาน์เตอร์บินในปท.ไปอาคารผู้โดยสาร 2 ดอนเมืองพรุ่งนี้
รู้ยัง! แอร์เอเชียย้ายเคาน์เตอร์บินในปท.ไปอาคารผู้โดยสาร 2 ดอนเมืองพรุ่งนี้
23 ธ.ค. 2558

ผู้สื่อข่าวรายงานว่า สายการบินแอร์เอเชียพร้อมย้ายการให้บริการเคาน์เตอร์ตรวจรับบัตรโดยสาร (Check-in) ของเที่ยวบินในประเทศไปยังอาคารผู้โดยสาร 2 (Terminal 2) ท่าอากาศยานดอนเมือง เคาน์เตอร์หมายเลข 9 และ 10 ตั้งแต่วันที่ 24 ธันวาคม 2558 เป็นต้นไป ตามนโยบายของทางท่าอากาศยานดอนเมือง เพื่อรองรับการเดินทางในช่วงเทศกาลส่งท้ายปีเก่าต้อนรับปีใหม่ที่กำลังจะมาถึง
ทั้งนี้ การให้บริการเคาน์เตอร์ตรวจรับบัตรโดยสาร (Check-in) ของเที่ยวบินระหว่างประเทศ สายการบินแอร์เอเชียยังคงให้บริการอยู่ที่อาคารผู้โดยสาร 1 (Terminal 1) เช่นเดิม โดยมีรายละเอียดดังนี้
อาคารผู้โดยสาร 1 ท่าอากาศยานดอนเมือง จะให้บริการ เส้นทางบินระหว่างประเทศ (FD/AK/QZ) เคาน์เตอร์แถวที่ 1 และ 2 (Row 1 – 2) และ เส้นทางบินระหว่างประเทศของสายการบินไทยแอร์เอเชีย เอ็กซ์ (XJ) เคาน์เตอร์แถวที่ 4 (Row 4)
ส่วนอาคารผู้โดยสาร 2 ท่าอากาศยานดอนเมือง จะให้บริการเส้นทางบินในประเทศ (FD) เคาน์เตอร์แถวที่ 9 และ 10 (Row 9 – 10)
อย่างไรก็ตาม ทางสายการบินแอร์เอเชีย ขอแนะนำท่านผู้โดยสารว่าเพื่อความสะดวกและรวดเร็วในการเดินทางในช่วงเทศกาล ท่านสามารถใช้บริการเช็คอินล่วงหน้าด้วยตนเอง ผ่านทางเว็บไซต์ www.airasia.com (เว็บเช็คอิน) โมบายเช็คอิน และตู้เช็คอินอัตโนมัติ (คิออส) ที่มีให้บริการตามจุดต่างๆ ภายในท่าอากาศยานดอนเมือง
 
 